阮遷干

阮遷干，字鴻舉，交阯人，歷官交阯等處承宣布政使司諒江府上洪州多錦縣知縣、上洪州知州，交阯淪陷後，宣德七年安置山東「七月丁巳朔，停武陵王季堄妃冊禮，令别娶，以先受穆肅子聘也。勑賞三衛。改交趾歸順土官知州、知縣阮遷等四十五人于山東西等府。」，《皇明大政記》卷之十二「改交阯上洪州等衙門歸順土官知州等官阮遷干等四十五員為山東、山西、青州等府州、縣通判、判官、照磨、驛丞。」，《明宣宗實錄》卷九十三宣德七年七月初三日己未，歷官青州府通判、真定府同知，景泰二年土木之變，原交阯右布政弋謙舉薦阮遷干奇才可用「山西代州除名布政使弋謙言：自古任將之道，務實不務名。名者如李廣、李陵輩，卒無成功是也；實者如李牧、趙充國輩，卒建大勳是也。任將之道，豈可不用其實而尚其名哉？曩者胡虜也先入寇，震驚都邑，如蹈無人之境，我師竟不能少挫其鋒，盖由擇將務名，不審其實故也。况今也先日有覬覦中國之心，而我當國謀臣，至今主將不聞有智愚之別，兵士不知有簡募之方。觀其塹山塞谷，施設皆兵家之末務，殆非所以安邊固國之長策筭也。今欲安邊固國，必先推選良將。盖將良則兵精，兵精則技高，技高則膽大，膽大則勇生，以守則固，以戰則勝，又何患外侮之憑陵，我績之不集耶？良將在在有之，臣所知者，前成山侯王通、龍門衞致仕指揮甯懋、真定府同知阮遷干，此三人兵學籌策，淹貫宏愽，而又屢經戰陣，深識機變。昔從太宗迤北征進，累蒙教誨破胡秘計。往者臣嘗舉薦通，不意秉政大臣嫌通矜大，擠令通修守山陵。病國妨賢，莫此為甚。如蒙聽臣猥見，乞選在京精銳馬步官軍八萬，令通、懋、遷、干等統領，前往宣府、大同，會同郭登等，再選官軍四萬，訓練精熟。如胡馬南侵，登等守城，通等領軍薄伐，必能剿滅殘虜。如通等受命無效，臣受妄舉之罪。帝覽之，謂兵部臣曰：比者虜犯京師，亦曾用通，不見其勇謀超異。後以山陵事重，令通鎮守，亦非輕任。今謙卻言擠通，且大同一方必用十二萬人，其餘邊陲須得幾何方可備禦？少保兼尚書于謙等言：今脫脫卜花王累遣人朝貢，不曾犯邊。况天氣炎熟，邊儲缺乏，不可妄舉其言。秉政重臣不悅王通意指，臣謙宜將王通、甯懋、阮遷干量陞職事，令同石亨等統理軍馬，及將弋謙亦量授職，代臣謙總督軍務，庶彼得展布抱負，弘濟時艱。帝曰：弋謙不揣己過，只談人非。既已為民，不必任用。王通仍舊鎮守山陵。甯懋、阮遷干令隨石亨團操，但有聲息，即調當先殺賊有功，一體陞賞。」，《明英宗實錄》卷二百五廢帝郕戾王附錄第二十三景泰二年六月初四日辛未「弋謙……宣德初，交阯右布政戚遜以貪淫黜，命謙往代。王通棄交阯，謙亦論死。正統初，釋為民。土木之變，謙布衣走闕下，薦通及甯懋、阮遷干三人，皆奇才可用。眾議以通副石亨，謙請專任通，事遂寢。廷臣以謙負重名，奏留之，亦不報。景泰二年復至京，疏薦通等，不納。罷歸，未幾卒。仁宗性寬大，容直言，謙以故得無罪，反責呂震等。而黃驥言西域事，帝亦誚震而行其言。」，《明史》卷一百六十四列傳第五十二，景泰六年任四川順慶府知府「阮遷干，字鴻舉。建文、永樂間，以交趾國使入貢者三，上嘉其忠勤，特授多錦知縣，陞知上洪州，轉青州府通判，佐治有方。正統十年賜刺褒美，贈父箇如其官。尋以眞定守致仕，占籍宣邑。詔食三品俸，賜南郭葬地及萬頃湖養馬田。天順八年晉職一品。子二：長玩，由邑庠生仕甯國府經歷；次珪，蔭知州。五世孫謙亨，任嘉魚知縣。」。（光緒）《宣城縣志》卷之十四，後以老致仕，寄籍宣城縣，成化九年，予其子廷珪特授官縣丞「成化九年八月壬申，故四川順慶府知府阮遷干子廷珪奏：臣父遷干以交阯歸附人有功，歷陞知府，以老致仕，寄籍宣城縣而卒。今乞授臣一職養贍，以免流離失所。事下吏部，難之，第請行宣城，免其徭役，以示優卹。上曰：遷干自交阯來歸，有官勳以沒。其子自陳孤寓流落，有可矜者，宜特授官縣丞，使食其祿，不事事，以稱朕柔遠之意。」，《明憲宗實錄》卷一百十九成化九年八月十三日壬申。

註釋

Category:明朝多錦縣知縣
Category:明朝上洪州知州
Category:明朝青州府通判
Category:明朝順慶府知府
Category:明朝真定府同知